
[bookmark: _Hlk32324391][bookmark: _Hlk32493541][bookmark: _Hlk32579029][bookmark: _Hlk33089764][bookmark: _Hlk33014026][bookmark: _Hlk33441948][bookmark: _Hlk135748436]PRIJEDLOG ZAKONA O IZMJENAMA I DOPUNAMA ZAKONA O POREZU NA DOBIT


I.	USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske).

II.	OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI

a) Ocjena stanja 

	Zakonom o porezu na dobit („Narodne novine“, br. 177/04., 90/05., 57/06., 146/08., 80/10., 22/12., 148/13., 143/14., 50/16., 115/16., 106/18., 121/19., 32/20., 138/20., 114/22.,  114/23 i 151/25; u daljnjem tekstu: Zakon), koji je u primjeni od 1. siječnja 2005., propisano je: tko su porezni obveznici, način utvrđivanja porezne osnovice, porezne stope, mogućnosti korištenja poreznih olakšica, oslobođenja i poticaja, rokovi, način plaćanja poreza i drugo. Porezne olakšice koje su državne potpore propisane su posebnim propisima i to Zakonom o državnoj potpori za obrazovanje i izobrazbu, Zakonom o poticanju ulaganja i Zakonom o državnoj potpori za istraživačko-razvojne projekte. Zakon je usklađen s Direktivama EU koje uređuju oporezivanje dobiti. 

Od početka porezne reforme odnosno poreznog i administrativnog rasterećenja od 2016. godine snižena je porezna stopa poreza na dobit s 20% na 18% za porezne obveznike koji ostvaruju prihode iznad 3 milijuna kuna, a za porezne obveznike koji ostvaruju prihode do 3 milijuna kuna snižena je na 12%. Međutim, već 2019. godine, dakle s primjenom od 2020. godine, podignut je prag za plaćanje poreza na dobit po stopi od 12% s 3 milijuna kuna na 7,5 milijuna kuna. Konačno za porezne obveznike koji ostvaruju prihode do 7,5 milijuna kuna od 2021. godine snižena je porezna stopa s 12% na 10%. Također je smanjena stopa poreza po odbitku pri isplati dividendi i udjela u dobiti s 12% na 10% te za nastupe inozemnih izvođača s 15% na 10%. 

Nadalje, obzirom na potrebu pojednostavljenja poreznog sustava i obvezu očuvanja prihoda proračuna ukinuta je privremena olakšica za reinvestiranu dobit te olakšica za jedinice lokalne samouprave II. skupine. Kako bi se što više prilagodili potrebama poreznih obveznika 2017. godine uvedeno je „novčano načelo” odnosno način utvrđivanja porezne osnovice po principu „plaćeno – naplaćeno“ i to za porezne obveznike koji ostvaruju prihode do 3 milijuna kuna, a izmjenama propisa iz 2019. godine taj prag je podignut na 7,5 milijuna kuna. Uvedena je mogućnost utvrđivanja porezne osnovice za neprofitne organizacije koje obavljaju gospodarsku djelatnost ako ostvaruju prihod od te djelatnosti do 230 (odnosno 300) tisuća kuna, a izmjenama propisa iz 2019. godine taj prag je podignut na 7,5 milijuna kuna. Za obvezni prelazak s oporezivanja porezom na dohodak na oporezivanje porezom na dobit od 2020. godine jedini uvjet je ostvarivanje prihoda iznad 7,5 milijuna kuna.

Također je tijekom 2019. godine u potpunosti izvršeno usklađivanje s Direktivom Vijeća (EU) 2016/1164 od 12. srpnja 2016. o utvrđivanju pravila protiv praksi izbjegavanja poreza kojima se izravno utječe na funkcioniranje unutarnjeg tržišta (SL L 193, 19.7.2016.) te Direktivom Vijeća (EU) 2017/952 od 29. svibnja 2017. o izmjeni Direktive (EU) 2016/1164 u pogledu hibridnih neusklađenosti s trećim zemljama (SL L 144, 7.6.2019.), a kojima je cilj spriječiti premještanje dobiti. Od 2019. godine za potrebe obračuna poreza po odbitku primjenjuje se EU popis nekooperativnih jurisdikcija za porezne svrhe.

Pored navedenoga, tijekom 2020. godine nastankom posebnih okolnosti utvrđenih općim poreznim propisom, propisano je isključivanje iz porezne osnovice prihoda od potpora primljenih radi ublažavanja negativnih posljedica izazvanih posebnim okolnostima. Kako bi se potaknulo brže i efikasnije provođenje otpisa dugova građanima i poduzetnicima od strane kreditnih institucija, propisan je jednostavniji postupak utvrđivanja porezno priznatih rashoda otpisa. 
Republika Hrvatska je potpisivanjem Ugovora o pristupanju Republike Hrvatske Europskoj uniji postala stranka Ugovora o Europskoj uniji, kao i Ugovora o funkcioniranju Europske unije i Ugovora o osnivanju Europske zajednice za atomsku energiju. 

Radi provedbe Nacionalnog plana zamjene hrvatske kune eurom s ciljem da Republika Hrvatska postane dijelom ekonomske i monetarne unije čija je valuta euro, odnosno za potrebe pune prilagodbe hrvatskog zakonodavstva uvođenju eura, tijekom 2022. godine izmijenjen je Zakon na način da su svi iznosi iskazani u kunama zamijenjeni iznosima iskazanim u valuti euro uz primjenu fiksnog tečaja konverzije 7,53450 kuna za 1 euro i općih pravila za preračunavanje i zaokruživanje prema Zakonu o uvođenju eura kao službene valute u Republici Hrvatskoj („Narodne novine“, broj 57/22. i 88/22. - ispravak). 

Tijekom 2023. godine u skladu s provedenom analizom poreznog sustava na području poreza na dobit zbog daljnjeg pojednostavljenja i rasterećenja poslovanja poreznih obveznika, izvršene su izmjene i dopune Zakona.  

Došlo je do ukidanja poreza po odbitku na usluge istraživanja tržišta, poreznog i poslovnog savjetovanja i revizorske usluge koje obavi nerezident tuzemnom poreznom obvezniku. Također je propisano oslobođenje od plaćanja poreza po odbitku, ali prema uvjetima propisanim Direktivom Vijeća 2003/49/EZ od 3. lipnja 2003. o zajedničkom sustavu oporezivanja isplata kamata i licencija između povezanih trgovačkih društava različitih država članica i Direktivom Vijeća 2011/96/EU od 30. studenoga 2011. o zajedničkom sustavu oporezivanja koji se primjenjuje na matična društva i društva kćeri iz različitih država članica, pri isplati povezanim osobama na društva koja su za porezne svrhe rezidenti u državi članici Europskog gospodarskog prostora. Međutim, stopa poreza po odbitku podignuta je sa 20% na 25% za naknade i usluge koje se plaćaju osobama koje imaju sjedište ili mjesto stvarne uprave u jurisdikcijama koje se nalaze na EU popisu nekooperativnih jurisdikcija za porezne svrhe.

[bookmark: _Hlk204159802][bookmark: _Hlk204158742]U sklopu projekta „Podizanje svijesti i standarda borbe protiv podmićivanja u međunarodnim poslovnim transakcijama“ kojeg su zajednički proveli Ministarstvo pravosuđa, uprave i digitalne transformacije (u tom razdoblju: Ministarstvo pravosuđa i uprave), Europska komisija i Organizacija za gospodarsku suradnju i razvoj (eng. Organisation for Economic Co-operation and Development: u daljnjem tekstu: OECD) a u svrhu unaprjeđenja zakonodavnog okvira, standarda i praksi u pogledu pristupanja Konvenciji OECD-a u borbi protiv podmićivanja stranih javnih službenika u međunarodnim poslovnim transakcijama, izrađeno je Izvješće o procjeni pravnih i političkih okvira pod nazivom: „Borba protiv transnacionalnog podmićivanja u Hrvatskoj“. Vezano uz postupke pristupanja Republike Hrvatske OECD-u, slijedom preporuke OECD-a iz tog Izvješća propisana je odredba u Zakonu. 

Zbog uočene potrebe za jasnijim uređenjem odredbe vezane za utvrđivanje porezno priznatog rashoda, Zakonom je jasnije propisan postupak utvrđivanja porezno priznatih rashoda po osnovi danih darovanja iznad 2% prihoda. 

Također, godišnja obveza plaćanja poreza na dobit ili povrat preplaćenog poreza na dobit pomaknuta je do zadnjeg dana roka za podnošenje Prijave poreza na dobit. 

U procesu zamjene kune s eurom kao službene valute u Republici Hrvatskoj u Zakonu svi iznosi iskazani u kunama su zamijenjeni prema pravilima za preračunavanje u euro temeljem Zakona o uvođenju eura kao službene valute u Republici Hrvatskoj, zbog čega su iznosi iskazani u decimalnim brojevima do cenata što je bilo nepraktično za primjenu. Stoga  su određeni iznosi zaokruženi na cijele brojeve, ali u korist poreznih obveznika. Primjerice prag za plaćanje poreza na dobit primjenom porezne stope od 10% je podignut sa 995.421,06 eura na 1.000.000,00 eura. 

Nadalje, Zakon o izmjenama i dopunama Zakona o porezu na dobit („Narodne novine“, broj 151/25) koji je stupio ne snagu 2026. godine donio je promjene u pogledu poreznog statusa mirovinskih i investicijskih fondova te se isti smatraju obveznicima izuzetim od oporezivanja, kako bi mogli koristiti pogodnosti iz ugovora o izbjegavanju dvostrukog oporezivanja. Kako ne bi došlo do iskorištavanja porezne pogodnosti predviđene za investicijske fondove bez pravne osobnosti, propisana je mogućnost da određeni investicijski fondovi bez pravne osobnosti, ipak, ne budu izuzeti od oporezivanja porezom na dobit, na temelju analize stvarne gospodarske svrhe i ekonomskog učinka investicijskog fonda. 

Od 2026. godine na snazi je odredba prema kojoj se daje mogućnost dodatnog umanjenja porezne osnovice za već porezno priznate rashode sponzorstva, ako su ugovorena u tuzemstvu za kulturne, znanstvene, odgojno-obrazovne, zdravstvene, humanitarne, sportske, vjerske, ekološke i druge općekorisne svrhe, subjektima kao što su udruge, zaklade, ustanove, samostalni umjetnici, pravne i fizičke osobe u sustavu sporta, tijela državne uprave te jedinice lokalne i područne (regionalne) samouprave ili drugim subjektima koje navedene djelatnosti obavljaju u skladu s posebnim propisima, a koji provode programe i aktivnosti od interesa za Republiku Hrvatsku. Međutim, za primjenu umanjenja porezne osnovice, ministarstva nadležna za navedene društveno korisne aktivnosti uz suglasnost ministra financija odlukom utvrđuju subjekte koji ispunjavaju navedene uvjete odnosno koji provode programe i aktivnosti od interesa za Republiku Hrvatsku.

Preciznije je propisano postupanje s plaćenim porezom na dobit u inozemstvu za stalne poslovne jedinice ili druge prihode.  Ujednačen je izričaj vezano za transferne cijene s onim iz OECD-ovih Smjernica o transfernim cijenama za multinacionalna trgovačka društva i porezne uprave. Propisani su izuzeci od primjene odredbi posebnih propisa koji se odnose na zastaru prava na naplatu ili ispravka porezne prijave vezano za dodijeljene državne potpore izražene u obliku porezne olakšice. 
[bookmark: _Hlk232500206]
[bookmark: _Hlk232076761] b) Pitanja koja se trebaju urediti ovim Zakonom

Prema podacima Državnog zavoda za statistiku i komentarima Hrvatske narodne banke o kretanju inflacije, ukupna stopa inflacije u Hrvatskoj, mjerena harmoniziranim indeksom potrošačkih cijena (u daljnjem tekstu: HIPC), u travnju 2026. primjetno se ubrzala na 5,4 % s 4,6 % u ožujku, gotovo isključivo kao rezultat nastavka snažnog ubrzavanja rasta cijena energije. Rast svjetskih cijena energenata uslijed ratnog sukoba na Bliskom istoku prelijeva se na rast maloprodajnih cijena naftnih derivata na domaćem tržištu, koji je ublažen intervencijom Vlade Republike Hrvatske (u daljnjem tekstu: Vlada).

Zaštita standarda građana i stabilnosti gospodarstva zbog rasta cijena energenata već je dulje vrijeme u fokusu Vlade. Tako je u ožujku 2026. godine, na 155. sjednici Vlade, donesen deseti paket mjera s ciljem ublažavanja rasta cijena energenata te zaštite standarda građana i stabilnosti gospodarstva.

Deseti paket mjera obuhvatio je ograničavanje i subvencioniranje cijena energije (električne energije i plina) te regulaciju cijena goriva kako bi se ublažio njihov rast. Paket je uključio i potpore za građane i socijalno osjetljive skupine, kao i potpore javnom i neprofitnom sektoru te studentima. Također i mjere za gospodarstvo, potpore za poljoprivredu, ribarstvo i javni prijevoz. Dodatno su osigurane posebne mjere za ulaganja u energetsku učinkovitost i obnovljive izvore energije.

Ukupna vrijednost desetog paketa mjera iznosi 449 milijuna eura, od čega se 249 milijuna eura odnosi na mjere za jačanje otpornosti na energetsku krizu, a 55 milijuna eura odnosi se na naknade za troškove energije.

Međutim, geopolitičke napetosti i rast cijena energenata i dalje su prisutni, kao i rast domaće potražnje. U tim uvjetima potrebno je spriječiti daljnje prelijevanje energetskog šoka na širi rast cijena i inflacijskih očekivanja.

Stoga je Vlada u svibnju 2026. godine, nakon 172. sjednice, predstavila Mjere antiinflacijske politike koje uključuju energetske mjere, mjere proračunske discipline, administrativne cijene te izmjene u poreznom sustavu.

Sada se prema podacima Državnog zavoda za statistiku i komentarima Hrvatske narodne banke, može zaključiti kako su određene mjere Vlade već imale utjecaj na smanjenje inflacije. Ukupna inflacija u Hrvatskoj, mjerena HIPC-om, prema prvoj se procjeni u lipnju 2026. usporila na 4,2 % s 4,9 % u svibnju, čemu je ponajviše pridonio nastavak usporavanja rasta cijena energije. Osim toga, dodatno se usporila inflacija cijena hrane, kao i temeljna inflacija (koja isključuje volatilne cijene energije i hrane), zahvaljujući daljnjem usporavanju inflacije cijena usluga. Inflacija mjerena nacionalnim indeksom potrošačkih cijena (IPC), koji odražava strukturu potrošnje hrvatskih građana, usporila se u lipnju na 4,5 % s 5,2 % u svibnju. Usporavanju ukupne inflacije HIPC-a u europodručju na 2,8 % u lipnju (s 3,2 % u svibnju) pridonijele su iste komponente kao u Hrvatskoj te se razlika između inflacije u Hrvatskoj i prosjeka europodručja smanjila na 1,4 postotna boda s 1,7 postotnih bodova u svibnju.

Kako bi se i s poreznog aspekta moglo utjecati na suzbijanje inflacije, za porezno razdoblje 2026. godine uvodi se porez na dobit na prekomjernu profitnu maržu putem ovoga Prijedloga zakona o izmjenama i dopunama Zakona o porezu na dobit (u daljnjem tekstu: Prijedlog zakona).

Ovaj Prijedlog zakona jedna je od niza antiinflacijskih mjera i ima za cilj prevenirati stvaranje prekomjerno povećanih profitnih marži za vrijeme energetske krize i globalne nestabilnosti. Primarni cilj ovoga Prijedloga zakona nije povećanje proračunskih prihoda, već sprječavanje inflacije. Stoga se predlaže u ovom trenutku kao preventivna mjera iz paketa antiinflacijskih mjera Vlade za 2026. godinu.

Razuman je cilj svakog poduzetništva povećavati profitnu maržu. Profitne marže obično snažno rastu kod novoosnovanih društava nakon postizanja stabilnosti poslovanja ili nakon što poduzetniku počnu pristizati rezultati prethodno izvršenih ulaganja. Međutim, u situacijama kada se većina gospodarstva bori s posljedicama krize, strukturni poremećaji mogu postati prilika za pojedine porezne obveznike da dodatno povećaju svoje profitne marže u tolikoj mjeri da mogu utjecati na porast inflacije, što predstavlja izravnu štetu potrošačima. Neki sudionici na tržištu mogu pokušati podići cijene proizvoda znatno iznad razine rasta troškova proizvodnje ili nabave, pri čemu se potražnja za tim proizvodima ne može značajnije smanjiti. U takvim situacijama njihova profitna marža značajno raste, a korist, odnosno dobit dioničara i članova društva, povećava se.

Kada se ostvari profitna marža koja znatno premašuje očekivanu u izrazito nepovoljnim globalnim poslovnim okolnostima, može se reći za porezne potrebe, kako je porezni obveznik ostvario prekomjernu profitnu maržu. Ako je prekomjerna profitna marža rezultat iskorištavanja negativnog gospodarskog poremećaja, s poreznog je aspekta korisno, ali i potrebno, odrediti da se takvi rezultati posebno oporezuju, stoga se i predlaže ovaj Prijedlog zakona.

Naime, ovaj Prijedlog zakona predlaže se u uvjetima izrazite globalne nestabilnosti i nemogućnosti pouzdane procjene kretanja međunarodnih cijena energenata, koje se brzo prelijevaju na cijene drugih proizvoda. Cilj je da porezni obveznici budu unaprijed upoznati sa svojim poreznim obvezama u slučaju da, u izrazito nepovoljnim gospodarskim okolnostima, podignu cijene svojih proizvoda, roba i usluga znatno više od rasta rashoda te na taj način ostvare značajan porast dobiti i profitne marže. Ako se to dogodi, ovim Prijedlogom zakona propisuje se plaćanje poreza na dobit na prekomjernu profitnu maržu nastalu tijekom 2026. godine, primjenom porezne stope od 50 %.
[bookmark: _Hlk230438175][bookmark: _Hlk114042201][bookmark: _Hlk234337799]
[bookmark: _Hlk235692045]	Za potrebe primjene ovoga Prijedloga zakona profitna marža se izračunava stavljanjem u omjer i iskazivanjem u postotku, za potrebe primjene ovoga Prijedloga zakona posebno usklađene dobiti prije poreza koja je utvrđena u skladu s računovodstvenim standardima iskazane u prijavi poreza na dobit i također usklađenih ukupnih prihoda iskazanih u poreznoj prijavi.

	Naime, kako porast profitne marže može biti rezultat nekih izvanrednih događaja koji su kreirali određene visoke prihode, dobit ili rashode, odnosno koji nisu rezultat redovite poslovne aktivnosti tijekom 2026. godine i tijekom prethodnih poreznih razdoblja, ovim Prijedlogom zakona utvrđuje se posebno usklađivanje prihoda, rashoda, dobiti ili gubitka iskazanih u prijavama poreza na dobit kako bi se došlo do porezne osnovice prekomjerne profitne marže. Tako se predlaže isključiti određene izvanredne poslovne događaje te neke rashode i prihode koji nastaju kod poreznog obveznika neovisno o njegovoj poslovnoj aktivnosti odnosno porastu cijena roba i usluga.

[bookmark: _Hlk239779239]	Stoga se prema ovom Prijedlogu zakona prilikom izračuna profitne marže isključuju, primjerice, prihodi od dividendi i udjela u dobiti, prihodi koji su rezultat otpisa obveza prema vjerovnicima u predstečajnim i stečajnim postupcima, kao i prihodi u stečajnom postupku koji su rezultat prodaje imovine i namirenja vjerovnika, učinci odnosno efekti prodaje dugotrajne materijalne ili nematerijalne imovine nepovezanoj osobi, a povezanoj osobi ako je prodana do 30. lipnja 2026., kao i učinci prodaje dionica i udjela u trgovačkim društvima u kojima imaju više od 10 % udjela u kapitalu, nepovezanoj osobi, a povezanoj osobi pod istim uvjetima. Također bi se isključili rashodi amortizacije dugotrajne materijalne ili nematerijalne imovine te financijski prihodi i rashodi, osim u slučaju financijskih institucija ili drugih poreznih obveznika kod kojih više od 50 % prihoda čine financijski prihodi. Isključili bi se prihodi i rashodi inozemnih poslovnih jedinica, kao i dobitci ili gubitci nastali u statusnim promjenama. 

	Navedeno se predlaže kako bi se porezna osnovica prekomjerne profitne marže približila onoj ciljanoj, koja je rezultat prekomjernog povećanja cijena proizvoda i usluga, a koje mogu utjecati na rast ili održavanje inflacije na visokoj razini. Stoga se profitna marža izračunava za potrebe primjene ovoga Prijedloga zakona na predloženi način za svako pojedino prethodno i tekuće porezno razdoblje neovisno o tome je li porezni obveznik u prijavi poreza na dobit iskazao dobit ili gubitak. 

[bookmark: _Hlk235621539]	Prekomjernom profitnom maržom, za potrebe primjene ovoga Prijedloga zakona, smatra se profitna marža koja je za 15 % veća od prosjeka profitne marže, pojedinačno izračunate na propisani način, za svako od prethodna tri porezna razdoblja. Prethodna tri porezna razdoblja su 2023., 2024. i 2025. godina, za koje je utvrđena dobit nakon usklađivanja utvrđenih ovim Prijedlogom zakona. Ako je usklađena dobit utvrđena samo u dva ili jednom od prethodnih razdoblja odredba se odgovarajuće primjenjuje u odnosu na godine u kojima je utvrđena dobit.

	Porezna osnovica poreza na dobit na prekomjerne profitne marže utvrđuje se za potrebe primjene ovoga prijedloga Zakona na način da se na usklađene prihode poreznog razdoblja primijeni identifikator porasta profitne marže. Za potrebe primjene ovoga Prijedloga zakona identifikator porasta profitne marže izračunava se kao postotak razlike profitne marže ostvarene u poreznom razdoblju 2026. godine i prosječne profitne marže iz prethodna tri porezna razdoblja, uvećane za 15 %. 

	Uzimajući u obzir navedeni izračun može se zaključiti kako ovaj Prijedlog zakona izdvaja dio ukupne usklađene dobiti poreznog razdoblja koji je rezultat prekomjerne profitne marže definirane ovim Prijedlogom zakona. Drugim riječima, porezna osnovica dobro odražava onaj dio dobiti koji je rezultat neprimjerenog povećanja cijena.

	Također, prema ovom Prijedlogu zakona porezni obveznik koji je obveznik plaćanja poreza na dobit na prekomjernu profitnu maržu neće na istu osnovicu obračunati obvezu poreza na dobit, a isto će se provesti prilikom sastavljanja prijave poreza na dobit. Dok će se predujam poreza na dobit za iduće porezno razdoblje utvrditi prema utvrđenoj osnovici i obvezi poreza na dobit prije izračuna ukupne porezne obveze odnosno kao da nema obveze poreza na dobit na prekomjernu profitnu maržu. 

	Međutim, kao najvažnije za istaknuti, u skladu sa zadanim ciljem ovaj Prijedlog zakona, obuhvaća samo obveznika poreza na dobit:

1. koji se u poreznom razdoblju započetom u 2026. godini smatra velikim ili srednjim poduzetnikom temeljem kriterija visine neto prihoda, aktive i broja zaposlenih u skladu s Zakonom o računovodstvu (Narodne novine, br. 85/24, 145/24, 151/25 i 59/26) i

2. ako više od 50 % vrijednosti isporuka tijekom 2026. godine ostvari u Republici Hrvatskoj. 

	Zbog navedenog obuhvata ovim Prijedlogom zakona primijenjeno je načelo razmjernosti. Naime, mjerom su obuhvaćeni samo obveznici poreza na dobit s najjačom gospodarskom snagom, a to su srednji i veliki poduzetnici prema visini njihove aktive, prihoda i broja zaposlenih koji većinu vrijednosti isporuka roba i usluga ostvaruju u Republici Hrvatskoj. Ta dva kriterija, veličina poduzetnika odnosno gospodarska snaga i mjesto gdje se nalaze korisnici proizvoda ili usluga, odnosno potrošači, u velikoj mjeri označavaju poduzetnika koji može utjecati na inflaciju u Republici Hrvatskoj. 

	Iako je energetska kriza značajno utjecala na rast cijena energenata, što neosporno ima izravne negativne učinke i na velike i srednje poduzetnike, potrebno je osigurati zaštitnu mjeru kako bi se teret negativnih okolnosti ravnomjerno rasporedio. Negativne okolnosti na tržištu ne bi trebale dovesti do povećanja profitne marže utvrđene prema ovom Prijedlogu zakona, osim u slučajevima kada porezni obveznik poveća cijene roba i usluga nerazmjerno u odnosu na porast rashoda. 

	Međutim, trenutni energetski šok još se razvija, a njegovo trajanje ostaje neizvjesno. Ako poremećaji potraju ili se ograničenja opskrbe pojačaju tijekom 2026. godine, to može omogućiti poreznim obveznicima ostvarivanje prekomjerne profitne marže. Ako se to dogodi, neophodno je imati i poreznu mjeru koja će obuhvatiti porezno razdoblje 2026. godine. Stoga se ovim Prijedlogom zakona s poreznog aspekta utječe na sprječavanje prelijevanja izvanrednih tržišnih okolnosti u neopravdano povećanje cijena koje snose krajnji potrošači. Naime, neki porezni obveznici mogu koristiti dobrobit iz Vladinih antiinflacijskih mjera, a istovremeno podizati cijene proizvoda i usluga jer predviđaju kako potražnju za njihovim proizvodima ili uslugama nije moguće trenutno smanjiti.

	Mjera uvođenja poreza na dobit na prekomjernu profitnu maržu, kao jedna od niza antiinflacijskih mjera Vlade, u ovim gospodarskim uvjetima, nakon donošenja više antiinflacijskih mjera, od kojih samo deseti paket mjera vrijedi 449 milijuna eura, ima svoj legitimni cilj i svrhu.

[bookmark: _Hlk232586168]	Ovim Prijedlogom zakona nastoji se ostvariti preventivni i odvraćajući učinak na neopravdano povećanje cijena proizvoda i usluga u okolnostima povećanih inflacijskih pritisaka. Cilj mjere nije ograničavanje redovitog poslovanja niti oporezivanje dobiti ostvarene kao rezultat učinkovitijeg poslovanja zbog čega su i predložena posebna usklađenja, već smanjenje poticaja za ostvarivanje prekomjerne profitne marže koja proizlazi iz povećanja cijena koje nije razmjerno rastu troškova poslovanja. 

Primjenjujući načelo razmjernosti, ovom mjerom obuhvaćeni su samo obveznici poreza na dobit s najjačom gospodarskom snagom, veliki i srednji poduzetnici ako više od 50 % vrijednosti isporuka tijekom 2026. godine ostvare u Republici Hrvatskoj. Mjerom uvođenja poreza na prekomjernu profitnu maržu na ovako predloženi način ostvaruje se legitimni cilj ovoga Prijedloga zakona, koji je ograničen primjenom načela razmjernosti i vremenski ograničenim trajanjem ove mjere.


c) Posljedice koje će donošenjem Zakona proisteći

	Ovaj Prijedlog zakona predlaže se u sklopu Mjera antiinflacijske politike Vlade Republike Hrvatske u 2026. godini. Porez na dobit na prekomjernu profitnu maržu uvodi se prema ovom Prijedlogu zakona kao privremena odnosno jednokratna mjera kojom se provodi oporezivanje u 2027. godini za porezno razdoblje 2026. godine.

	Ako bi obveznik poreza na dobit u 2026. godini utvrdio indikator postojanja prekomjerne profitne marže, važno je istaknuti i nakon primjene usklađenja, odnosno ako utvrdi poreznu osnovicu prekomjerne profitne marže prema ovom Prijedlogu zakona,  to indicira na značajno povećanje prihoda bez značajnog povećanja rashoda, čime se posljedično ostvaruje i veća dobit koja pripada dioničarima ili članovima društva. Stoga je u trenutnim gospodarskim okolnostima legitimno, ali i potrebno posebno oporezivati dobit od prekomjerne profitne marže primjenom stope od 50% 
 
            Međutim, nije moguće procijeniti utjecaj ovoga Prijedloga zakona na prihode proračuna, budući da nije moguće procijeniti hoće li porezni obveznici prilagoditi poslovanje uvjetima na tržištu kako se inflacija ne bi prelila u maržu obveznika.


III.	OCJENA I IZVORI SREDSTAVA POTREBNIH ZA PROVOĐENJE ZAKONA

Za provođenje ovoga Zakona nije potrebno osigurati dodatna financijska sredstva u državnom proračunu Republike Hrvatske.




		PRIJEDLOG ZAKONA O IZMJENAMA I DOPUNAMA
[bookmark: _Hlk135305744]ZAKONA O POREZU NA DOBIT

[bookmark: _Hlk203999150]Članak 1.

U Zakonu o porezu na dobit („Narodne novine“, br. 177/04., 90/05., 57/06., 146/08., 80/10., 22/12., 148/13., 143/14., 50/16., 115/16., 106/18., 121/19., 32/20., 138/20., 114/22., 114/23. i 151/25) u članku 6. stavku 7. riječi: „članka 28.“ zamjenjuju se riječima: „članka 27.a“. 


Članak 2.

 Iza članka 27. dodaje se GLAVA V. s nazivom glave i člankom 27.a koji glasi:  

„V. POREZNE STOPE

Članak 27.a
Porez na dobit plaća se na utvrđenu poreznu osnovicu po stopi:
1. 10% ako su u poreznom razdoblju ostvareni prihodi do 1.000.000,00 eura​, ili
2. 18% ako su u poreznom razdoblju ostvareni prihodi veći od 1.000.000,00 eura.“.
 
[bookmark: _Hlk232079689]
Članak 3.

[bookmark: _Hlk234398444]„Naziv glave V. iznad članka 28. briše se.“.  

Članak 28. mijenja se i glasi: 

„(1) Porez na dobit na prekomjernu profitnu maržu plaća se na utvrđenu poreznu osnovicu iz stavka 5. ovoga članka, za porezno razdoblje započeto u 2026. godini primjenom porezne stope od 50%. 
[bookmark: _Hlk234395860]
(2) Za potrebe primjene stavka 1. ovoga članka profitna marža se izračunava stavljanjem u omjer i iskazivanjem u postotku dobiti i ukupnih prihoda, iskazanih u poreznoj prijavi iz članka 35. ovoga Zakona i usklađenih prema stavku 6. ovoga članka. 

(3) Profitna marža iz stavka 2. ovoga članka izračunava se za: 
1. porezno razdoblje započeto u 2026. godini i  
2. za prethodna tri porezna razdoblja (2023., 2024. i 2025. godine) pri čemu se za prethodna razdoblja izračunava prosjek pojedinačno izračunatih profitnih marži, za koja je utvrđena dobit nakon usklađenja iz stavka 6. ovoga članka. 

(4) Ako je razlika između profitne marže iz stavka 3. točke 1. ovoga članka veća za 15% od prosječne profitne marže iz stavka 3. točke 2. ovoga članka, izračunava se identifikator porasta profitne marže kao razlika odnosno postotno odstupanje profitne marže u 2026. godini od prosjeka profitnih marži prethodnih poreznih razdoblja uvećano za 15%.

[bookmark: _Hlk231910237](5) Porezna osnovica iz stavka 1. ovoga članka izračunava se primjenom identifikatora porasta prosječne profitne marže iz stavka 4. ovoga članka, na  ukupne prihode iskazane u poreznoj prijavi iz članka 35. ovoga Zakona za 2026. godinu usklađene prema stavku 6. ovoga članka.

(6) Prilikom utvrđivanja porezne osnovice poreza na dobit na prekomjernu profitnu maržu poreznog razdoblja i prethodnih poreznih razdoblja iz stavka 3. ovoga članka, podaci iskazani na rednim brojevima 1., 2., 3. i 4. u poreznoj prijavi iz članka 35. ovoga Zakona, usklađuju se isključivanjem:

1. prihoda koji su rezultat otpisa obveza od strane vjerovnika u predstečajnim i stečajnim postupcima
2. prihoda u stečajnom postupku koji su rezultat prodaje imovine radi namirenja vjerovnika
3. prihoda od dividendi i udjela u dobiti
4. prihoda od naplaćenih naknada štete te iznosa dosuđenih u sudskim postupcima
5. [bookmark: _Hlk239233561]prihoda, rashoda, dobiti ili gubitka od prodaje ili drugog načina otuđenja dugotrajne materijalne ili nematerijalne imovine nepovezanoj osobi, a povezanoj osobi pod uvjetom da je prodaja ili drugo otuđenje provedeno do 30. lipnja 2026. 
6. prihoda, rashoda, dobiti ili gubitka od prodaje ili drugog otuđenja dionica i udjela u trgovačkim društvima u kojima porezni obveznik ima više od 10 % udjela u kapitalu, nepovezanoj osobi, a povezanoj osobi pod uvjetom da je prodaja ili drugo otuđenje provedeno do 30. lipnja 2026. 
7. dobiti ili gubitka iz statusnih promjena
8. [bookmark: _Hlk239779295]rashoda amortizacije dugotrajne materijalne ili nematerijalne imovine 
9. financijskih prihoda i rashoda, osim kod financijskih institucija ili drugih poreznih obveznika kod kojih više od 50 % prihoda čine financijski prihodi
10. realizirani dobici (prihodi) i nerealizirani (gubici) rashodi od financijske imovine, osim kod financijskih institucija ili drugih poreznih obveznika kod kojih više od 50 % prihoda čine financijski prihodi
11. [bookmark: _Hlk238713334][bookmark: _Hlk234584598]prihoda i rashoda koji pripadaju inozemnim poslovnim jedinicama.

(7) Kod poreznih obveznika koji su u poreznom razdoblju 2026. godine ili u prethodnim poreznim razdobljima iz stavka 3. točke 2. ovoga članka imali statusne promjene iste se uzimaju u obzir prilikom izračuna prekomjerne profitne marže.  

[bookmark: _Hlk239433344](8) Iznimno od članka 32. ovoga Zakona u slučaju primjene stavka 1. ovoga članka osnovica poreza na dobit po osnovi koje je utvrđena obveza poreza na dobit, umanjuje se iznosom porezne osnovice poreza na dobit na prekomjernu profitnu maržu utvrđene prema ovom članku. 

(9) U slučaju iz stavka 8. ovoga članka predujam poreza na dobit za 2027. godinu utvrđuje se  prije primjene stavka 8. ovoga članka. 

(10) Izračun prekomjerne profitne marže prema stavcima od 1. do 9. ovoga članka primjenjuje porezni obveznik:
1. koji se na početku poreznog razdoblja 2026. godine smatra srednjim ili velikim poduzetnikom prema kriterijima visine neto prihoda, aktive i broja zaposlenih u skladu s posebnim propisom o računovodstvu i
2. ako prema prijavama poreza na dodanu vrijednost koje se podnose u skladu s posebnim propisom o porezu na dodanu vrijednost utvrdi kako je u poreznom razdoblju iz točke 1. ovoga stavka više od 50 % vrijednosti roba i usluga ostvario u tuzemstvu. 

(11) Iznimno od stavka 1. ovoga članka, izračun prekomjerne profitne marže ne primjenjuje novoosnovani samostalni poduzetnik koji podnosi Prijavu poreza na dobit za prvo porezno razdoblje.

(12) Porez iz stavka 1. ovoga članka prijavljuje se na obrascu za cijelo porezno razdoblje započeto tijekom 2026. godine, a dospijeva na dan dospijeća obveze poreza na dobit za isto porezno razdoblje i uplaćuje se na poseban račun. 

[bookmark: _Hlk238714955][bookmark: _Hlk239234594](13) U slučajevima promjene poreznog razdoblja tijekom 2026. godine ili ako je promjena poreznog razdoblja nastala u prethodnim poreznim razdobljima, za potrebe primjene stavka 1. ovoga članka porezni obveznik će potrebne  izračune utvrditi prema poreznim razdobljima koja traju najmanje dvanaest mjeseci. 

(14) Prilikom izračuna iznosa iz stavka 1. ovoga članka iznosi se zaokružuju na dvije decimale. 

(15) Pri izračunu porezne obveze poreza na dobit na prekomjernu profitnu maržu iz ovoga članka porezni obveznik na odgovarajući način primjenjuje odredbe ovoga Zakona.
(16) Ministar financija pravilnikom propisuje način, na koji će se uzeti u obzir nastale statusne promjene u poreznom razdoblju 2026. godine i prethodnim poreznim razdobljima, utvrđivanja financijskih institucija i drugih poreznih obveznika kod kojih više od 50 % prihoda čine financijski prihodi, isključenih prihoda, rashoda, dobiti ili dobitka obuhvaćenih stavkom 6. ovoga članka, utvrđivanja vrijednosti roba i usluga, izračuna porezne obveze, sadržaja obrasca i uplatni račun.“. 

Članak 4. 
U članku 30. stavku 2. riječi: „člankom 28.“ zamjenjuju se riječima: „člankom 27.a“. 

Članak 5.
[bookmark: _Hlk106372995]U članku 38. stavku 1. na kraju točke 5. briše se točka i dodaje se točka 6. koja glasi: 
„6. ne utvrdi poreznu osnovicu prema članku 28. ovoga Zakona.“.

PRIJELAZNE I ZAVRŠNE ODREDBE

Članak 6.

Ministar financija uskladit će Pravilnik o porezu na dobit („Narodne novine“, br. 95/05., 133/07., 156/08., 146/09., 123/10., 137/11., 61/12., 146/12., 160/13., 12/14., 157/14., 137/15., 1/17., 2/18., 1/19., 1/20., 59/20., 1/21., 156/22., 156/23., 16/25. i 39/26.) s odredbama ovoga Zakona u roku od 90 dana od dana stupanja na snagu ovoga Zakona.


Članak 7.

Ovaj Zakon stupa na snagu osmoga dana od dana objave u „Narodnim novinama“. 
  
  
   
O B R A Z L O Ž E N J E

Uz članak 1.
Ovim člankom uređuje se pozivanje na primjenu članka 27.a ovoga Zakona.

Uz članak 2.
Ovim člankom mijenja se pozicija članka 28. ovoga Zakona te on postaje članak 27.a ovoga Zakona.

Uz članak 3.
Stavkom 1. ovoga članka propisuje se stopa poreza na dobit na prekomjernu profitnu maržu od 50 % na utvrđenu poreznu osnovicu.

Porez na prekomjernu profitnu maržu odnosi se na porezno razdoblje 2026. godine, a obračunava se i plaća u 2027. ili 2028. godini, ovisno o tome je li porezno razdoblje izjednačeno s kalendarskom godinom ili je različito.  

Stavkom 2. ovoga članka propisuje se što se, za potrebe primjene ovoga Zakona, smatra profitnom maržom. Profitna marža izračunava se stavljanjem u omjer i iskazivanjem u postotku dobiti i ukupnih prihoda iskazanih u prijavi poreza na dobit iz članka 35. ovoga Zakona, ali nakon predloženih usklađenja iz stavka 6. ovoga članka. Nakon primjene usklađenja iz stavka 6. ovoga članka porezna osnovica prekomjerne profitne marže približava se onoj ciljanoj, koja je rezultat prekomjernog povećanja cijena proizvoda i usluga. 

Stavkom 3. ovoga članka propisuju se porezna razdoblja koja se promatraju radi utvrđivanja prekomjerne profitne marže. Porezna razdoblja su 2026. godina kao ogledno porezno razdoblje te prethodna porezna razdoblja 2023., 2024. i 2025. godina. Dodatno se ovim stavkom propisuje način izračuna prosjeka pojedinačno izračunanih profitnih marži za prethodna porezna razdoblja u kojima je utvrđena usklađena dobit. Ako je usklađena dobit utvrđena samo u dva ili jednom od prethodnih razdoblja odredba se odgovarajuće primjenjuje u odnosu na godine u kojima je utvrđena dobit odnosno prosjekom dva prethodna porezna razdoblja ili usporedbom jednog poreznog razdoblja s poreznim razdobljem 2026. godine. 
Zbog usklađenja iz stavka 6. ovoga članka profitna marža se izračunava za svako pojedino porezno razdoblje neovisno o tome je li porezni obveznik u poreznoj prijavi poreza iskazao dobit ili gubitak, odnosno je li u poreznom razdoblju utvrdio računovodstvenu dobit ili gubitak. 

Stavkom 4. ovoga članka propisuje se izračun indikatora porasta profitne marže. Ako je profitna marža u poreznom razdoblju 2026. godine izračunata prema ovom Prijedlogu zakona veća za više od 15 % od prosječne profitne marže iz prethodna tri porezna razdoblja, također izračunate prema ovom Prijedlogu zakona, izračunava se indikator porasta profitne marže. Indikator porasta profitne marže izračunava se kao razlika između profitne marže poreznog razdoblja 2026. godine i prosječne profitne marže iz prethodna tri porezna razdoblja, uvećane za 15 %. 

Stavkom 5. ovoga članka propisuje se način izračuna porezne osnovice poreza na dobit na prekomjernu profitnu maržu. Porezna osnovica izračunava se primjenom indikatora porasta profitne marže na ukupne prihode iskazane u prijavi poreza na dobit za 2026. godinu nakon što se usklade prema stavku 6. ovoga članka. 

Stavkom 6. ovoga članka propisuje se kako se prilikom izračuna porezne osnovice prekomjerne profitne marže poreznog razdoblja 2026. godine i prethodnih poreznih razdoblja, podaci iskazani ne rednim brojevima 1.- prihodi, 2. - rashodi, 3.-  dobit i 4. - gubitak u poreznoj prijavi poreza na dobit, obvezno usklađuju isključivanjem određenih iznosa navedenih u ovom stavku. 

[bookmark: _Hlk236122650]Tako se prema stavku 6. ovoga članka prilikom izračuna profitne marže svakog poreznog razdoblja isključuju prihodi od dividendi i udjela u dobiti, prihodi koji su rezultat otpisa obveza prema vjerovnicima u predstečajnim i stečajnim postupcima, kao i prihodi u stečajnom postupku koji su rezultat prodaje imovine i namirenja vjerovnika. Predlaže se isključiti učinke prodaje dugotrajne materijalne ili nematerijalne imovine nepovezanoj osobi, a ako je riječ o prodaji povezanoj osobi pod uvjetom da je prodana do 30. lipnja 2026. kao i učinci prodaje dionica i udjela u trgovačkim društvima u kojima imaju više od 10 % udjela u kapitalu nepovezanoj osobi ili ako je riječ o prodaji povezanoj osobi pod uvjetom da je prodana do 30. lipnja 2026. Obzirom da povezane osobe mogu zajedničkim transakcijama utjecati na izračun poreza na dobit na prekomjernu profitnu maržu, a prodaja dugotrajne materijalne ili nematerijalne imovine ili prodaja dionica i udjela povezanim osobama nije redovita poslovna aktivnost, potrebno je spriječiti taj rizik određivanjem datuma u točkama 5. i 6. iz stavka 6. ovoga članka. Stoga se predlaže  datum 30. lipnja 2026. kao primjeren za sprječavanje tog poreznog rizika, obzirom da je tada bila poznata informacija o uvođenju jednokratne antiinflacijske mjere poreza na dobit na prekomjernu profitnu maržu. Naime, Vlada je nakon 172. sjednice 28. svibnja 2026. predstavila Mjere antiinflacijske politike te je predstavljena i osnova poreza na dobit na prekomjernu profitnu maržu.  

[bookmark: _Hlk239780454][bookmark: _Hlk239779440][bookmark: _Hlk239235669]Nadalje, isključit će se dobit ili gubitak iz statusnih promjena. Također se isključuju rashodi amortizacije dugotrajne materijalne ili nematerijalne imovine koja je namijenjena za korištenje u proizvodnji proizvoda ili isporuci roba ili usluga, za iznajmljivanje drugima ili u administrativne svrhe, financijski prihodi i rashodi uključivo i realizirani i nerealizirani, osim kod financijskih institucija ili drugih poreznih obveznika kod kojih više od 50 % prihoda čine financijski prihodi. Predložena odredba iz članka 3. stavka 6. točke 8. Prijedloga zakona, podrazumijeva financijske institucije odnosno subjekte navedene u članku 30.a stavku 6. Zakona o porezu na dobit, a koji su: kreditna institucija, investicijsko društvo, društvo za upravljanje, UAIF, investicijski fond (UCITS i AIF), društvo za osiguranje, društvo za reosiguranje, institucija za strukovno mirovinsko osiguranje, mirovinsko društvo, mirovinski fond, središnja druga ugovorna strana, središnji depozitorij vrijednosnih papira, a koji se utvrđuju u skladu s posebnim propisima. Postoji dio poduzetnika koji nisu financijske institucije, a koji više od 50% prihoda ostvaruju od financijskih prihoda, te će isti svoje financijske prihode uključiti u izračun.  Isključuju se i prihodi i rashodi inozemnih poslovnih jedinica.

Stavkom 7. ovoga članka propisuje se da će se prilikom izračuna prekomjerne profitne marže obvezno uzeti u obzir statusne promjene kod poreznih obveznika koje su nastupile u poreznom razdoblju ili prethodnim poreznim razdobljima, kako bi se došlo do prihoda, rashoda, dobiti ili gubitka koji pripada poreznom obvezniku, pri čemu se navedeno u načelu odnosi na spajanja i pripajanja, kada porezni obveznik može provesti i usklađenja iz stavka 6. ovoga članka. 

Stavkom 8. ovoga članka utvrđuje se postupak izbjegavanja dvostrukog oporezivanja iste osnovice. Tako će se iznimno od članka 32. ovoga Zakona kojim se uređuje obveza obračunavanja i plaćanja poreza na dobit, u slučaju utvrđene porezne osnovice poreza na dobit na prekomjernu profitnu maržu osnovica poreza na dobit po osnovi koje je utvrđena obveza poreza na dobit, umanjiti za poreznu osnovicu poreza na dobit na prekomjernu profitnu maržu. 

Stavkom 9. ovoga članka utvrđuje se način utvrđivanja predujma poreza na dobit za 2027. godinu, odnosno predujam poreza na dobit za 2027. godinu koji će se utvrditi prema poreznoj obvezi prije primjene poreza na dobit na prekomjernu profitnu maržu.  

Stavkom 10. ovoga članka utvrđuju se obveznici poreza na dobit na prekomjernu profitnu maržu, a to su samo srednji i veliki poduzetnici utvrđeni prema kriterijima visine neto prihoda, aktive i broja zaposlenih u skladu s posebnim propisom o računovodstvu za 2026. godinu ako prema prijavama poreza na dodanu vrijednost koje se podnose u skladu s posebnim propisom o porezu na dodanu vrijednost utvrdi kako je u poreznom razdoblju za koje podnosi prijavu poreza na dobit, više od 50 % vrijednosti roba i usluga ostvario u tuzemstvu. 

[bookmark: _Hlk238715328]Prema Zakonu o računovodstvu poduzetnik u smislu toga Zakona, razvrstava se na mikro, malog, srednjeg i velikog ovisno o pokazateljima utvrđenim na zadnji dan poslovne godine koja prethodi poslovnoj godini za koju se sastavljaju godišnji financijski izvještaji. Obzirom da se ovaj Prijedlog zakona odnosi samo jedno porezno razdoblje i to razdoblje 2026. godine potencijali obveznici plaćanja poreza na prekomjernu profitnu maržu su oni porezni obveznici koji se od početaka 2026. godine smatraju velikom ili srednjim poduzetnicima u skladu s Zakonom o računovodstvu. Srednji poduzetnik je onaj koji prelazi jedan od kriterija, a veliki koji prelazi dva kriterija a to su: neto prihod veći od 50 milijuna eura, aktiva veća od 25 milijuna eura i više od 250 zaposlenih (oko 1800 potencijalnih poduzetnika koji ispunjavaju navedene kriterije). Međutim nije moguće utvrditi koliko će potencijalnih obveznika ispuniti drugi kriterij koji se odnosi na vrijednost roba i usluga u tuzemstvu. 

To su poduzetnici s najjačom gospodarskom snagom koji mogu utjecati na inflaciju. Navedeni kriteriji veličine poduzetnika i prisutnosti na domaćem tržištu, predstavljaju objektivan i razmjeran kriterij za određivanje obuhvata obveznika poreza na dobit na prekomjernu profitnu maržu. Takvi porezni obveznici, poduzetnici svoju gospodarsku aktivnost pretežito ostvaruju na domaćem tržištu te stoga imaju najveći potencijal utjecaja na kretanje cijena, inflacijske pritiske i gospodarska kretanja u Republici Hrvatskoj.

Riječ je o razmjernim svrsi mjere primjerenim kriterijima za određivanje obuhvata poreznih obveznika, obzirom da je cilj ovoga Prijedloga zakona preventivno djelovanje. 

Stavkom 11. ovoga članka propisuje se da se ovaj članak ne odnosi na novoosnovane samostalne poduzetnike koji podnose prijavu poreza na dobit za prvo porezno razdoblje, dok će poduzetnici nastali odvajanjem ili podjelom biti obuhvaćeni njegovom primjenom temeljem stavka 10. ovoga članka.

Stavkom 12. ovoga članka propisuje se razdoblje primjene i način prijave porezne obveze. Propisuje se da se porez prijavljuje na propisanom obrascu za cijelo porezno razdoblje započeto tijekom 2026. godine, pri čemu obveza dospijeva na dan dospijeća obveze poreza na dobit za isto porezno razdoblje te se uplaćuje na poseban račun, što će biti propisano pravilnikom iz stavka 16. ovoga članka.

Stavkom 13. ovoga članka se propisuje kako će u slučajevima promjene poreznog razdoblja tijekom 2026. godine ili prethodnim poreznim razdobljima za potrebe izračuna poreza na dobit na prekomjernu profitnu maržu, kako bi se mogla napraviti usporedba poreznih razdoblja ista trebaju svesti na razdoblje od dvanaest mjeseci, obzirom da je u godini promjene poreznog razdoblja jedno porezno razdoblje kraće od dvanaest mjeseci.


Stavkom 14. ovoga članka propisuje se da se pri izračunu poreza na dobit na prekomjernu profitnu maržu iznosi zaokružuju na dvije decimale.

[bookmark: _Hlk236122855]Stavkom 15. ovoga članka dodatno se pojašnjava kako pri izračunu porezne obveze poreza na dobit na prekomjernu profitnu maržu iz ovoga članka porezni obveznik na odgovarajući način primjenjuje odredbe ovoga Zakona. To znači kako porezni obveznik prihode, rashode, dobit, ili gubitak utvrđuje u skladu s člankom 5. i člankom 33. Zakona. Tako će se  porezna osnovica u prvom koraku, odnosno potrebni indikatori utvrditi na temelju podataka evidentiranih u poslovnim knjigama koje se vode u skladu s propisima o računovodstvu i financijskim izvješćima koja se sastavljaju na temelju tih propisa (bilanca, račun dobiti i gubitka), ako Zakon ne određuje drukčije. Tako će se usklađeni prihodi, rashodi, dobit ili gubitak utvrditi na isti način kao što se utvrđuje obveza poreza na dobit. Primjerice porezni obveznik će utvrditi prihode od prodaje dugotrajne materijalne imovine i iskazati ih u prijavi poreza na dobit na rednom broju 1. Obrasca PD, ali ih neće uzeti u obzir prilikom izračuna poreza na dobit na prekomjernu profitnu maržu jer je riječ o izvanrednom prihodu. 
Stavkom 16. ovoga članka daje se ovlast ministru financija da pravilnikom propiše način na koji će se uzeti u obzir nastale statusne promjene u poreznom razdoblju 2026. godine i prethodnim poreznim razdobljima, utvrđivanja poreznih obveznika kod kojih više od 50 % prihoda čine financijski prihodi, isključenih prihoda, rashoda, dobiti ili dobitka obuhvaćenih stavkom 6. ovoga članka, načina utvrđivanja vrijednosti isporuka roba i usluga u tuzemstvu, izračuna porezne obveze, sadržaja obrasca i uplatni račun.
Obzirom na navedeno, u stavku 15. ovoga članka propisano je da porezni obveznik u prijavi poreza na dobit, na temelju poslovnih knjiga koje se vode u skladu s propisima o računovodstvu, zbirno na rednim brojevima 1., 2., 3. i 4. iskazuje događaje iz stavka 6. ovoga članka, koji se za potrebe primjene poreza na dobit na prekomjernu profitnu maržu ne uzimaju u obzir ni za razdoblje 2026. godine ni za prethodna porezna razdoblja.
Ovim Prijedlogom zakona za 2026. godinu uvodi se, za mali broj obveznika poreza na dobit, odnosno za velike i srednje poduzetnike, potencijalno nova porezna osnovica koja će se utvrđivati na temelju poslovnih knjiga koje se vode u skladu s propisima o računovodstvu. Potencijalni porezni obveznici će tijekom 2027. godine, na temelju tih poslovnih knjiga, utvrditi obvezu poreza na dobit na prekomjernu profitnu maržu za 2026. godinu.

Uz članak 4.
Ovim člankom uređuje se pozivanje na primjenu članka 27.a ovoga Zakona.

Uz članak 5.
Ovim člankom uređuje se prekršajna odredba.

Uz članak 6.
Ovim člankom daje se ovlast ministru financija da u roku od 90 dana od dana stupanja na snagu ovoga Zakona uskladi Pravilnik o porezu na dobit s odredbama ovoga Zakona.

Uz članak 7.
Ovim člankom propisuje se stupanje na snagu ovoga Zakona.



TEKST ODREDBI VAŽEĆEG ZAKONA KOJE SE MIJENJAJU, ODNOSNO DOPUNJUJU

2. Smanjenje porezne osnovice

Članak 6.

(1) Porezna osnovica iz članka 5. ovoga Zakona smanjuje se: 

1. za prihode od dividendi i udjela u dobiti koji su utvrđeni na način propisan ovim Zakonom.

1.1. Prihodima iz točke 1. ovoga stavka smatraju se prihodi:

a) čiji je isplatitelj obveznik plaćanja poreza na dobit prema ovom Zakonu ili istovjetne vrste poreza, i

b) čiji je isplatitelj osnovan kao društvo čiji je pravni oblik usporediv s društvom kapitala, trgovačkim društvom odnosno društvom ili drugom osobom čiji je pravni oblik i način obračuna i plaćanja poreza usporediv s obveznicima poreza na dobit prema ovom Zakonu, i
c) koji isplatitelju nisu porezno priznati rashod odnosno odbitak.

1.2. Kada su prihodi od dividendi ili udjela u dobiti ostvareni iz država članica EU smatra se da su ispunjeni uvjeti iz točke 1. podtočke 1.1. a) i b) ovoga stavka ako je isplatitelj:

a) obveznik jednog od poreza za koji se primjenjuje zajednički sustav oporezivanja koji vrijedi za matična društva i povezana društva iz različitih država članica EU, prema popisu u dodatku koji je sastavni dio Pravilnika o porezu na dobit koji donosi ministar financija, i

b) društvo koje poprima jedan od oblika na koji se primjenjuje zajednički sustav oporezivanja koji vrijedi za matična društva i povezana društva iz različitih država članica EU, prema popisu u dodatku koji je sastavni dio Pravilnika o porezu na dobit koji donosi ministar financija, i

c) rezident države članice EU u skladu s pravom te države i ne odnosi se na rezidente izvan EU prema međunarodnim ugovorima o izbjegavanju dvostrukog oporezivanja, zaključenih s državama nečlanicama,

2. za prihode od vrijednosnih usklađenja dionica i udjela (nerealizirani dobici) ako su bili uključeni u poreznu osnovicu, 

3. za prihode od naplaćenih otpisanih potraživanja koja su u prethodnim poreznim razdobljima bila uključena u poreznu osnovicu, a nisu isključena iz porezne osnovice kao porezno priznati rashod,

4. za svotu amortizacije koja nije bila porezno priznata u ranijim razdobljima do vrijednosti propisane u članku 12. ovoga Zakona, 

5. za svotu poticaja u obliku poreznog oslobođenja ili olakšice sukladno posebnim propisima, 

6. za sponzorstava učinjena u tuzemstvu za kulturne, znanstvene, odgojno-obrazovne, zdravstvene, humanitarne, sportske, vjerske, ekološke i druge općekorisne svrhe subjektima kao što su udruge, zaklade, ustanove, samostalni umjetnici, pravne i fizičke osobe u sustavu sporta, tijela državne uprave te jedinice lokalne i područne (regionalne) samouprave ili drugim subjektima koji navedene djelatnosti obavljaju u skladu s posebnim propisima, a koji provode programe i aktivnosti od interesa za Republiku Hrvatsku.

(2) Porezna osnovica iz članka 5. ovoga Zakona može se smanjiti za rashode ranijih razdoblja koji su bili uključeni u poreznu osnovicu. 

(3) Za svote iz stavka 1. ovoga članka može se iskazati porezni gubitak, odnosno gubitak se može povećati, uz uvažavanje pravila o državnim potporama i potporama male vrijednosti. 

(4) Poticaji iz stavka 1. točke 5. ovoga članka koji sadrže državnu potporu moraju biti odobreni sukladno posebnim propisima o državnim potporama i potporama male vrijednosti. 

(5) Porezni obveznik iz članka 5. stavka 7. ovog Zakona koji utvrđuje poreznu osnovicu prema novčanom načelu primjenjuje odredbe ovoga članka na odgovarajući način uz primjenu novčanog načela.

(6) Porezna osnovica iz članka 5. ovoga Zakona smanjuje se za iznos potpora primljenih radi ublažavanja negativnih posljedica u slučaju nastanka posebnih okolnosti u smislu općeg poreznog propisa.

Članak 27.

Brisan


V. POREZNA STOPA

Članak 28.

Porez na dobit plaća se na utvrđenu poreznu osnovicu po stopi: 
1. 10% ako su u poreznom razdoblju ostvareni prihodi do 1.000.000,00 eura​, ili
2. 18% ako su u poreznom razdoblju ostvareni prihodi veći od 1.000.000,00 eura.


VII. URAČUNAVANJE POREZA PLAĆENOG U INOZEMSTVU

Članak 30.

(1) Porezni obveznik koji u inozemstvu obavlja djelatnost putem stalne poslovne jedinice odnosno poslovne jedinice koja se u inozemstvu smatra poreznim obveznikom i za koju u inozemstvu za porezne potrebe vodi poslovne knjige, podnosi poreznu prijavu i plaća porez na dobit ili njemu istovrsni porez, inozemnu pozitivnu poreznu osnovicu uključuje u tuzemnu poreznu osnovicu, a plaćeni porez se uračunava u tuzemni porez u istom poreznom razdoblju, i to do propisanog iznosa prema stavku 2. ovoga članka.
(2) Iznos poreza plaćenog u inozemstvu prema stavku 1. ovoga članka koji se može uračunati u tuzemni porez izračunava se tako da se na poreznu osnovicu ostvarenu u inozemstvu na koju je obračunan inozemni porez na dobit primijeni tuzemna porezna stopa u skladu s člankom 28. ovoga Zakona u istom poreznom razdoblju, ali najviše do iznosa porezne obveze utvrđene u tuzemstvu i ne više od iznosa plaćanog poreza u inozemstvu.
(3) U slučaju primjene ugovora o izbjegavanju dvostrukog oporezivanja s državom u kojoj se nalazi stalna poslovna jedinica iz stavka 1. ovoga članka porezni obveznik na odgovarajući način uz taj ugovor primjenjuje odredbe stavaka 1. i 2. ovoga članka.
(4) Kada porezni obveznik u državi s kojom je u primjeni ugovor o izbjegavanju dvostrukog oporezivanja plati porez po odbitku na prihode uključene u poreznu osnovicu, taj porez može uračunati u tuzemni porez u istom poreznom razdoblju u skladu s ugovorom, ali najviše do iznosa porezne obveze utvrđene u tuzemstvu i ne više od iznosa plaćenog poreza u inozemstvu.
(5) Ako porezni obveznik u inozemstvu plati porez po odbitku ili neki drugi porez na ostvarene prihode uključene u poreznu osnovicu, a koji nisu obuhvaćeni ugovorima o izbjegavanju dvostrukog oporezivanja ili takav ugovor ne postoji, tako plaćeni porez može umanjiti poreznu osnovicu u istom poreznom razdoblju.
(6) Ovaj članak primjenjuje se pod uvjetom da je utvrđeni plaćeni porez u inozemstvu bez prava na povrat i na temelju potvrde inozemnog poreznog tijela ili za to ovlaštene osobe o uplaćenom porezu u inozemstvu.
(7) Ministar financija pravilnikom propisuje postupak uračunavanja ili uključivanja u tuzemnu poreznu osnovicu poreza plaćenog u inozemstvu.


XII. PREKRŠAJNE ODREDBE

Članak 38.

 
(1) Novčanom kaznom u iznosu od 260,00 eura do 26.540,00 eura kaznit će se pravna osoba i fizička osoba obveznik poreza na dobit:
1. ako ne utvrdi poreznu osnovicu sukladno odredbama ovoga Zakona (članak 5. stavci 1., 2. i 4.),
2. ako ne utvrdi u propisanom roku obvezu poreza po odbitku u skladu s odredbama ovoga Zakona ili ga ne uplati u utvrđenoj svoti (članak 31. stavak 11.),
3. ako nakon isteka razdoblja utvrđivanja poreza ne utvrdi poreznu obvezu u skladu s odredbama ovoga Zakona ili ne uplati porez u utvrđenoj svoti i u propisanom roku (članak 32.),
4. ako u propisanom roku ne uplati predujam poreza (članak 34. stavak 1.),
5. ako ne izvijesti Poreznu upravu u slučaju promjene pravnog oblika, likvidacije, stečaja, spajanja, pripajanja ili podjele u propisanom roku (članak 39. stavak 1.).
(2) Novčanom kaznom u iznosu od 260,00 eura do 2.650,00 eura kaznit će se i odgovorna osoba u pravnoj osobi za prekršaje iz stavka 1. ovoga članka.
(3) Za ponovljeni prekršaj iz stavka 1. ovoga članka kaznit će se pravna osoba i fizička osoba obveznik poreza na dobit novčanom kaznom u iznosu od 390,00 eura do 39.810,00 eura, a odgovorna osoba u pravnoj osobi novčanom kaznom u iznosu od 390,00 eura do 3.980,00 eura.

